Dar nepoznatog obožavatelja, zalutala egzotična pošiljka ili ipak “samo” prijetnja – to su bile neke od asocijacija Ivana Majdaka, predsjednika križevačkog SDP-a, kad je prošloga četvrtka iz kućnoga poštanskog sandučića izvadio i kuvertu sa – zmijom. U običnoj bijeloj kuverti već je izvana napipao neobično zadebljanje, lagano je otvorio i tek letimično vidio sadržaj.

Bez ikakve poruke

– S gornje strane sam uočio da je u njoj životinja! Nije me uznemirilo, odmah sam kuvertu zatvorio, zapakirao u foliju da se ne unište dokazi i pohitao na policiju, da stručno pregledaju – pripovijeda Majdak o neugodnosti na kućnom pragu. Ondje su, nastavlja, oprezno otvorili kuvertu i istresli na stol – smotanu zmiju, duljine 20-ak centimetara, osušenu, valjda već i dugo mrtvu. Fotografirana je i evidentirana u policijskom zapisniku.

Gmaz je “došao” bez ikakve popratne poruke ili ičega što bi upućivalo na namjeru pošiljatelja takva bizarnog paketa, no Majdak nema dvojbe u ocjeni zašto je on njegov primatelj.

–To je prijetnja onih koji se ne slažu s mojim djelovanjem na političkoj sceni u posljednje vrijeme, što sam otvoreno rekao i policiji – ističe šef križevačke oporbe, koji je s vijećnicima SDP-a, HNS-a, A-HSS-a i nezavisnima ovih mjeseci u “ofenzivi” na vladajući HSS – prozivaju gradonačelnika Branka Hrga i suradnike za nepravilnosti, inzistiraju na otvaranju afera, a Majdak je Hrga i kazneno prijavio za zlouoporabu položaja i ovlasti zbog isplate novčane pomoći rodiljama na ruke.

Ocjenjuje da su “autori” pisma sa zmijom zacijelo bolesni ljudi, koji se sad boje za svoju kožu i status u Križevcima.

Vlast šuti

–To se dogodilo baš kad smo pokrenuli političku živost u gradu, a ni kao sindikalni povjerenik T-coma s tim se nikad nisam susretao – napominje Majdak i najavljuje novu kaznenu prijavu, protiv nepoznatog počinitelja. Iz koprivničko-križevačke PU nisu rekli o kakvoj je zmiji riječ, tek poručivši da se provodi krim-istraživanje nakon kojeg će uslijediti izvješće državnom odvjetništvu. Stav križevačkoga gradonačelnika Hrga o zmiji u pismu nismo dobili. (VL)